SA akteur op fietstoer in Malawi aangehouIvan Zimmermann op sy bergfiets. Zimmermann ry met ’n bergfiets deur Afrika as deel van die Tour d’Afrique-fietstoer om kos vir honger mense in Suid-Afrika in te samel. Zimmermann, wat tans te sien is in die kykNET-dramareeks Vlug na Egipte, het op 9 Januarie in Egipte weggespring en sal in Mei in die Kaap aankom. Zimmermann het aan Maroela Media gesê hy was die afgelope agt dae in Malawi en is Maandagmiddag vir ŉ uur en ŉ half by die immigrasiekantore by die grenspos tussen Malawi en Zambië aangehou. “Ek moes ŉ boete betaal wat eintlik ŉ ‘bribe’ was en wat ek van die begin af duidelik gemaak het ek nié wou betaal nie. Daar is vir my gesê ek is nie ŉ ware Suid-Afrikaner nie omdat ek wit is.” Volgens Zimmermann is daar ook vir hom gesê sy inhegtenisname “is vir al die Malawiërs wat uit Suid-Afrika gedeporteer word”. Zimmermann het gesê hy was woedend maar het niks teruggesê nie. “Dit het my baie onwelkom in Malawi laat voel en ’n baie wrang smaak in my mond gelos, veral na ŉ baie lekker paar dae in Malawi.” Zimmermann hoop om 12 000 blikkies kos in te samel met die CAN-a-KILO-projek. Die kos wat ingesamel word sal deur die Hanna Charity and Empowerment Foundation in Suid-Afrika versprei word. Klik hier vir meer inligting.